Ir-Regolament tal-Kunsill (KE) Nru 2411/98
tat-3 ta' Novembru 1998
dwar kif jingħaraf fit-traffiku inter-Komunitarju d-distintiv ta' l-Istat Membru fejn ikunu rreġistrati l-vetturi bil-mutur u t-trejlers tagħhom
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 75(1)(d) tiegħu,
Wara li kkunsidra l-proposta tal-Kummissjoni [1],
Wara li kkunsidra l-opinjoni tal-Kumitat Ekonomiku u Soċjali [2],
Waqt li jaġixxi skond il-proċedura stabbilita fl-Artikolu 189ċ tat-Trattat [3]
(1) Billi l-Komunità adottat ċertu numru ta' miżuri li huma maħsuba biex jassiguraw l-operat bla intoppi ta' suq intern li jħaddan fih żona bla fruntieri u li fih il-moviment liberu tal-merkanzija, il-persuni, is-servizzi u l-kapital ikunu assigurati skond id-dispożizzjonijiet tat-Trattat;
(2) Billi bosta Stati Membri huma partijiet kontraenti tal-Konvenzjoni ta' Vjenna ta' l-1968 dwar it-traffiku fit-toroq [4], minn issa 'l quddiem imsejħa bħala l-"Konvenzjoni", li l-Artikolu 37 tagħha jistipula li kull vettura bil-mutur fit-traffiku internazzjonali għandu jkollha fuq wara, b'żieda man-numru tar-reġistrazzjoni tagħha, id-distintiv ta' l-Istat li fiha tkun irreġistrata;
(3) Billi l-Komunità mhix parti kontraenti fil-Konvenzjoni u billi x'uħud mill-Istati Membri tagħha li huma partijiet fiha għandhom rikors għad-dispożizzjonijiet ta' l-Artikolu 37 tal-Konvenzjoni; billi dawk l-Istati Membri għaldaqstant jeħtieġu li l-vetturi minn Stati Membri oħra jkollhom fuqhom id-distintiv ipprovdut mill-Anness 3 tal-Konvenzjoni; billi x'uħud mill-Istati Membri ma jirrikonoxxux distinitivi oħra bħal dawk li jidhru fuq il-pjanċi tar-reġistrazzjoni li, waqt li jindikaw l-Istat Membru fejn il-vettura tkun irreġistrata, ma jikkonformawx ma' l-Anness 3 tal-Konvenzjoni;
(4) Billi bosta Stati Membri introduċew mudell ta' pjanċa tar-reġistrazzjoni li fit-tarf fin-naħa tax-xellug, ikollha parti blu li jkun fiha tnax-il stilla safra, li tirrappreżenta l-bandiera Ewropea u magħha jkun hemm distintiv jilħaq il-għan li jidentifika l-Istat Membru fejn din tkun irreġistrata; billi għall-fini tat-trasport inter-Komunitarju dan id-distintiv jilħaq l-għan ta' l-identifikazzjoni ta' l-Istat fejn din tkun irreġistrata kif ipprovdut fl-Artikolu 37 tal-Konvenzjoni;
(5) Billi l-Istati Membri li jkunu jistennew li vetturi minn Stati Membri oħra juru d-distintiv ta' l-Istat fejn ikunu rreġistrati għandhom jirrikonoxxu ukoll id-distintiv ipprovdut fl-Anness ta' dan ir-Regolament,
ADOTTA DAN IR-REGOLAMENT:
L-Artikolu 1
Dan ir-Regolament għandu japplika għall-vetturi rreġistrati fl-Istati Memebri li jiġu misjuqa fil-Komunità.
L-Artikolu 2
Għall-finijiet ta' dan ir-Regolament:
(1) "id-distintiv ta' l-Istat Membru fejn tkun irreġistrata" tfisser sett kompost minn waħda minn tliet ittri b'kapitali Latini li jindikaw l-Istat Membru li fih il-vettura tkun irreġistrata;
(2) "vettura" tfisser kull vettura bil-mutur u t-trejler tagħha kif spjegat:
- fid-Direttiva tal-Kunsill 70/156/KEE tas-6 ta' Frar 1970 dwar l-approssimazzjoni tal-liġijiet ta' l-Istati Membri li jirrigwardaw l-approvazzjoni tat-tip ta' vetturi bil-mutur u t-trejlers tagħhom [5],
- fid-Direttiva 92/61 /KEE tat-30 ta' Ġunju 1992 rigward l-approvazzjoni tat-tip ta' vetturi bil-mutur b'żewġ jew tliet roti [6].
L-Artikolu 3
L-Istati Membri li jeħtieġu li l-vetturi rreġistrati fi Stati Membri oħra għandhom juru distinitiv tar-reġistrazzjoni meta jkunu misjuqa fit-territorju tagħhom għandhom jirrikonoxxu d-distintiv ta' l-Istat Membru fejn dawn ikunu rreġistrati li jkun espost fuq it-tarf lejn in-naħa tax-xellug tal-pjanċa tar-reġistrazzjoni konformament ma' l-Anness ta' dan ir-Regolament daqslikieku jkun ekwivalenti għal kull distintiv ieħor li huma jirrikonoxxu għall-finijiet ta' l-identifikazzjoni ta' l-Istat li fih il-vettura tkun irreġistrata.
L-Artikolu 4
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-3 ta' Novembru 1998.